## La Generalitat acorda amb la Mancomunitat de la Foia de Bunyol-Chiva millores en el servici d’autobús i una millor coordinació amb Renfe

*** Martínez Mus confirma que s’introduiran modificacions en el nou contracte de transport per carretera per a adaptar-lo a les necessitats dels municipis
* El titular d’Infraestructures aposta per una millor oferta de servicis d’autobús substitutius de Renfe per a evitar la saturació de línies amb passatgers de rodalia**

El conseller de Medi Ambient, Infraestructures i Territori, Vicente Martínez Mus, ha anunciat un acord entre la Generalitat i la Mancomunitat de la Foia de Bunyol-Chiva per a introduir millores en el servici d’autobús autonòmic que atén estes poblacions i una millor coordinació amb els servicis substitutius de Renfe.

El passat 27 de desembre va entrar en servici el nou corredor d’autobús CV-107, que unix València amb la Foia de Bunyol. Es tracta d’un contracte que té una duració de 10 anys i un pressupost d’adjudicació de més de 20 milions d’euros, “en el qual s’introduiran modificacions després de detectar-se problemes puntuals en horaris i itineraris i possibles millores durant els primers dies de servici”, ha destacat Martínez Mus.

El titular d’Infraestructures ha remarcat que el nou contracte “millora un 20 % la concessió anterior, i en estes primeres setmanes l’objectiu és adaptar-lo perquè durant la pròxima dècada funcione de la millor manera possible”. Martínez Mus ha recordat que “des del punt de vista ambiental, s’ha apostat per l’electrificació de la flota, amb la incorporació de set vehicles elèctrics d’un total de 18 i ha advocat per buscar el millor mitjà per a cada ruta i les seues circumstàncies”.

El servici s’estructura en 16 línies, amb 83 expedicions en dies laborables, 26 expedicions en dissabtes i 16 en diumenges i festius. Els municipis atesos són Alborache, Aldaia, Buñol, Cheste, Chiva, Cortes de Pallás, Godelleta, Macastre, Manises, Mislata, Loriguilla, Quart de Poblet, Riba-roja de Túria, Turís i Yátova.

Gran part d’estes poblacions eren ateses per la línia C-3 de rodalia de Renfe, que va quedar inoperativa per les riuades i estarà inoperativa diversos mesos. “Hi ha hagut un traspàs de passatgers, la qual cosa ha comportat la congestió de les línies autonòmiques d’autobús”, ha insistit Martínez Mus. D’altra banda, ha advocat per una oferta més àmplia d’este servici substitutiu i millorar la comunicació.

En este sentit, el titular d’Infraestructures ha remarcat que esta situació ja s’ha abordat en el Grup de Resposta Immediata d’Infraestructures en el qual participa la Generalitat i el Govern i que s’analitzen mesures per a “millorar la coordinació amb els servicis substitutius de Renfe per a evitar la saturació”.

Fecha: 22/01/2025